PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/DZ/R/2/061	Bratislava 26.marec 2004    

Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, na základe rozkladu podaného Združením podnikateľov webhostingu, Kopčianska 94, 851 01 Bratislava, podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov

mení

rozhodnutie Protimonopolného úradu, odboru zneužívania dominantného postavenia, č. 2003/DZP/2/1/183 zo dňa 15.08.2003 takto: 

Bod 2 výrokovej časti rozhodnutia sa vypúšťa.

Bod 3 výrokovej časti rozhodnutia znie: 

Konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk, spočívajúce v uvedení spoločnosti EuroWeb Slovakia, a.s., Priemyselná 1/A, 821 09 Bratislava priamo v Pravidlách poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava, v rámci posledných dvoch viet čl. 3.3  v znení: „Ako splnomocneného Registrátora môže Budúci Užívateľ uviesť aj EuroWeb, ktorého Identifikátor je EURO-0001. Splnomocnenie Registrátora (vrátane EuroWeb-u) na uzavretie Zmluvy o Doméne trvá až do .......“, je uplatňovaním rozdielnych podmienok voči jednotlivým podnikateľom, ktorým mohli byť títo podnikatelia znevýhodňovaní v súťaži na relevantnom trhu poskytovania služieb Registrátorov pre Budúcich užívateľov, Užívateľov a Držiteľov domén  a má povahu zneužitia dominantného postavenia podľa § 8 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., 
 
Bod 6 výrokovej časti rozhodnutia sa znie:

Konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk, spočívajúce v stanovení práva spoločnosti EuroWeb Slovakia, a.s., Priemyselná 1/A, 821 09 Bratislava vyžadovať si doplňujúce doklady a informácie na základe vlastného uváženia v rámci poslednej vety čl. 3.4.2 a v rámci predposlednej vety čl. 3.4.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava v znení „SK-NIC má právo vyžiadať si doplňujúce doklady a informácie na základe vlastného uváženia.“ má povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., 
  
Bod 7 výrokovej časti rozhodnutia znie: 

Konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti uhradenia ceny za prístup k záznamu domény pre veľkých Registrátorov spravujúcich viac ako 500 domén v lehote 14 dní odo dňa doručenia oznámenia o uzavretí Zmluvy o doméne podľa čl. 4.9 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava nemá povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

Bod 8 výrokovej časti rozhodnutia znie:

Protimonopolný úrad Slovenskej republiky na  základe  ustanovenia  § 22 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. ukladá spoločnosti EuroWeb Slovakia, a.s., Priemyselná 1/A, 821 09 Bratislava povinnosť zdržať sa konania uvedeného v bode 3, 4, 5, a 6 tohto rozhodnutia a odstrániť protiprávny stav do 30 dní odo dňa nadobudnutia právoplatnosti tohto rozhodnutia,

Bod 9 výrokovej časti rozhodnutia znie: 

Protimonopolný úrad Slovenskej republiky na základe ustanovenia § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. za porušenie ustanovenia § 8 ods. 6 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. ukladá spoločnosti EuroWeb Slovakia, a.s., Priemyselná 1/A, 821 09 Bratislava peňažnú pokutu vo výške 10 000,- Sk, slovom desaťtisíc slovenských korún, ktorú je povinný uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793, 8180 ŠP, vedený v Štátnej pokladnici, KS 1118, VS 061. 

Odôvodnenie:

Dňa 15.08.2003 vydal Protimonopolný úrad Slovenskej republiky, odbor zneužívania dominantného postavenia (ďalej len „úrad“) rozhodnutie č. 2003/DZ/2/1/183, ktorým v konaní začatom na návrh Združenia poskytovateľov webhostingu, Kopčianska 94, 851 01 Bratislava (ďalej len „ZPW“), vo veci zneužitia dominantného postavenia podnikateľom EuroWeb Slovakia, a.s., Priemyselná 1/A, 821 09 Bratislava (ďalej len „EuroWeb Slovakia, a.s.“) rozhodol, že:

1. Konanie spoločnosti EuroWeb Slovakia, a.s., na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v zavedení povinnosti uzatvorenia Rámcovej zmluvy s EuroWeb Slovakia, a.s.,  podľa čl. 3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., nemá povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“),

2. Konanie spoločnosti EuroWeb Slovakia, a.s., na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v uplatňovaní rozdielnych podmienok voči jednotlivým podnikateľom v rámci ustanovenia  čl. 5a.1 a) a čl. 5a.1 b) Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., ktorým mohli byť títo podnikatelia znevýhodňovaní v súťaži na relevantnom trhu poskytovania služieb Registrátorov pre Budúcich užívateľov, Užívateľov a Držiteľov domén má povahu zneužitia dominantného postavenia podľa § 8 ods. 2 písm. c) zákona,

3. Konanie spoločnosti EuroWeb Slovakia, a.s., na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v uplatňovaní rozdielnych podmienok voči jednotlivým podnikateľom v rámci posledných dvoch viet v čl. 3.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., ktorým mohli byť títo podnikatelia znevýhodňovaní v súťaži na relevantnom trhu poskytovania služieb Registrátorov pre Budúcich užívateľov, Užívateľov a Držiteľov domén má povahu zneužitia dominantného postavenia podľa § 8 ods. 2 písm. c) zákona,

4. Konanie spoločnosti EuroWeb Slovakia, a.s., na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti pre právnickú osobu prikladať k návrhu na uzavretie Rámcovej zmluvy platný originál výpisu z obchodného registra alebo jeho notársky overenú kópiu v čl. 3.4.2 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., a povinnosti fyzickej osoby – podnikateľa prikladať k návrhu na uzavretie Rámcovej zmluvy notársky overenú kópiu živnostenského oprávnenia v čl. 3.4.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., má povahu zneužitia dominantného postavenia podľa § 8 ods. 2 písm. a) zákona,

5. Konanie spoločnosti EuroWeb Slovakia, a.s., na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti predkladať doklady, na ktorých podpisy budú overené výlučne iba notárom (bez možnosti iného spôsobu overenia) má povahu zneužitia dominantného postavenia podľa § 8 ods. 2 písm. a) zákona,

6. Konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení obchodných podmienok v rámci poslednej vety čl. 3.4.2 a v rámci predposlednej vety čl. 3.4.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., má povahu zneužitia dominantného postavenia podľa § 8 ods. 2 písm. a) zákona,

7. Konanie spoločnosti EuroWeb Slovakia, a.s., na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti uhradenia ceny za prístup k záznamu domény pre veľkých Registrátorov spravujúcich viac ako 500 domén v lehote 14 dní odo dňa doručenia oznámenia o uzavretí Zmluvy o doméne podľa čl. 4.9 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., má povahu zneužitia dominantného postavenia podľa § 8 ods. 2 písm. a) zákona,

8. Na  základe  ustanovenia  § 22 ods. 1 písm. b) zákona ukladá spoločnosti EuroWeb Slovakia, a.s., povinnosť zdržať sa konania uvedeného v bode 2, 3, 4, 5, a 6 tohto rozhodnutia a odstrániť protiprávny stav do 30 dní odo dňa nadobudnutia právoplatnosti tohto rozhodnutia,

9. Na základe ustanovenia § 38 ods. 1 zákona za porušenie ustanovenia § 8 ods. 6 zákona ukladá spoločnosti EuroWeb Slovakia, a.s., peňažnú pokutu vo výške 30 000,- Sk. 

	Dňa 16.09.2003 bol úradu v zákonom stanovenej lehote doručený rozklad ZPW, v ktorom boli namietané najmä nasledovné skutočnosti: 

1.	„Tvrdenie PMU v odôvodnení rozhodnutia o tom, že budúci užívateľ nepríde do priameho styku s EuroWeb-om, je zavádzajúce, nakoľko s ním podpisuje rámcovú zmluvu, t.j. vstupuje s ním do priameho zmluvného vzťahu; je právne irelevantné, či si návrh tejto zmluvy vygeneruje a odošle do EuroWeb-u sám, alebo mu ju pripraví a odošle zvolený Registrátor. Pri podpise tejto Rámcovej zmluvy, no najneskôr v štádiu zmluvného vzťahu s EuroWeb-om, kedy už Užívateľ obdrží príslušnú Rámcovú zmluvu. Užívateľ zistí, že je v zmluvnom vzťahu s iným subjektom na relevantnom trhu, s ktorým sa nechcel zmluvne zaväzovať. Týmto sa EuroWeb vnucuje do pozornosti užívateľa resp. Budúceho užívateľa, čím vzniká pre príslušného Registrátora riziko, že užívateľ v budúcnosti nevyužije jeho služby registrátora domény, ale prejde ku konkurenčnému registrátorovi, ktorým je v tomto prípade vždy EuroWeb. Túto skutočnosť podporuje aj fakt, že EuroWeb v pozícii registrátora na rozdiel od ostatných Registrátorov podpisuje s Užívateľom iba jednu zmluvu, pričom ostatným Registrátorom vzniká povinnosť vynaložiť úsilie a tým aj náklady na vysvetlenie nutnosti podpísať aj Rámcovú zmluvu s tretím subjektom.“ 

2.	„Argument EuroWeb-u prezentovaný v rozhodnutí PMU, že primárnym dôvodom existencie Rámcovej zmluvy je potreba EuroWeb-u  získať pravdivé údaje na overenie žiadosti Užívateľa na zmeny v zázname domény, a že nesprávna identifikácia právnych vzťahov zúčastnených strán môže viesť k znefunkčneniu domény, neobstojí, pretože oprávnenia resp. zodpovednosť svojich pracovníkov mohol EuroWeb zmluvne v Registrátorskej zmluve previesť na jednotlivých Registrátorov, ktorí by týmto v plnom rozsahu prevzali zodpovednosť za overenie pravdivosti poskytovaných údajov, čo však EuroWeb odmietol.“ 

3.	„Neobstoja ani sekundárne úlohy, ktoré má plniť Rámcová zmluva, nakoľko v zmysle § 1 ods. 1 zákona č. 428/2002 Z.z. o ochrane osobných údajov, tento zákon sa vzťahuje iba na ochranu osobných údajov fyzických osôb, teda nie údajov o právnických osobách, pričom súhlas dotknutých fyzických osôb na spracovanie ich osobných údajov v príslušnej databáze domén by mohol zmluvne v zmysle cit. zákona zabezpečiť zvolený Registrátor, lebo podľa § 7 ods. 10 cit zákona ak sú spracúvané osobné údaje súčasťou platnej zmluvy, ktorej jednou zo strán je dotknutá osoba, podpis tejto osoby na zmluve vyjadruje jej súhlas so spracovaním jej osobných údajov.“

4.	„Ďalšie uvádzané sekundárne úlohy, ako udelenie splnomocnenia pre zvoleného Registrátora na uzavretie Zmluvy o doméne, potvrdenie o oboznámení sa s pravidlami a záväzok na ich dodržiavanie, prebratie zodpovednosti za výber doménového mena a obsah prezentovaný pod doménou, sú takisto iba EuroWeb-om umelo vytvorenými dôvodmi na vytvorenie Rámcovej zmluvy, pretože všetky sa dajú zmluvne ošetriť a zabezpečiť prenesením zodpovednosti z EuroWeb-u na Registrátora v Registrátorskej zmluve.“ 

5.	„Taktiež vyjadrujeme nesúhlas s odôvodnením bodu 2 rozhodnutia PMU, kde sa in fine uvádza, že úrad počas správneho konania zistil, že EuroWeb platí cenu za Prístup k Záznamu Domény ako aj administratívny poplatok za zmenu Registrátora formou internej faktúry, pretože na relevantnom trhu poskytovania služby správy domény .sk a registrácie domén druhej úrovne pod doménou .sk a registrácie domén druhej úrovne pod doménou .sk je vo vzťahu k ostatným Registrátorom jediným dôkazom fakturácia týchto súm všetkým  konečným užívateľom – držiteľom domén.“

6.	„Nesúhlasíme s konštatovaním PMU ako aj s výškou udelenej pokuty, nakoľko PMU rozhodol v šiestich bodoch, že EuroWeb porušil ustanovenia § 8 ods. 6 zákona č. 136/2001 Z.z. o ochrane hospodárskej súťaže, a udelil mu pokutu, ktorá je vzhľadom k možnostiam uvádzaným v zákona (10 % z obratu), ku veľkosti firmy EuroWeb a  ku hodnote registrátorského trhu takmer smiešna. Výška udelenej pokuty je takisto neprimeraná hodnote problémov, ktoré vznikli  Registrátorom v súvislosti so zavedením nových Pravidiel...“

Rada Protimonopolného úradu Slovenskej republiky (ďalej len „Rada úradu“) preskúmala rozkladom napadnuté rozhodnutie, ako aj konanie, ktoré mu predchádzalo v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov a dospela k nasledovným záverom:

	Rada úradu sa v plnom rozsahu stotožňuje so závermi prvostupňového orgánu ohľadom vymedzenia relevantných trhov z tovarového hľadiska, ktorými sú:

1.	relevantný trh poskytovania služby správy domény .sk a registrácie domén druhej úrovne pod doménou .sk (trh SK – NIC). 
2.	relevantný trh poskytovania služieb Registrátorov pre Budúcich užívateľov, Užívateľov a Držiteľov domén (trh Registrátorov).

Rada úradu sa stotožňuje i s geografickým vymedzením oboch relevantných trhov, ktorým je celé územie SR.

Rovnako sa stotožňuje aj s odôvodnením dominantného postavenia podnikateľa EuroWeb Slovakia, a.s. na relevantnom trhu poskytovania služby správy domény .sk a registrácie domén druhej úrovne pod doménou .sk (trh SK-NIC). 

	Ohľadom posudzovaného protisúťažného konania podnikateľa EuroWeb konštatuje nasledovné:  

1.	K bodu 1 výrokovej časti prvostupňového rozhodnutia – existencia Rámcovej zmluvy 

	Rada úradu sa stotožňuje so závermi prvostupňového orgánu ohľadom zistenia funkcií, ktoré Rámcová zmluva plní (potreba zabezpečiť pravdivosť a verifikovateľnosť údajov užívateľa domény a identifikáciu právnych vzťahov zúčastnených strán). Rada úradu sa taktiež stotožňuje so záverom prvostupňového orgánu, že tieto funkcie Rámcovej zmluvy sú nevyhnutné z dôvodu riadnej prevádzky systému a právnej istoty dotknutých strán a vyplývajú z požiadaviek na zabezpečenie funkčnosti systému registrácie domén s koncovkou .sk.

Na základe vykonaného dokazovania v priebehu druhostupňového konania (najmä na základe ústneho pojednávania, nariadeného dňa 16.03.2004) Rada úradu konštatuje, že ZPW v zásade nenamietalo potrebu zabezpečenia pravdivosti údajov užívateľa domény a identifikácie právnych vzťahov zúčastnených strán tak, ako to v súčasnosti zabezpečuje systém registrácie domén založený na princípe Rámcovej zmluvy. Podľa jeho názoru však uvedený systém, v ktorom plní spoločnosť EuroWeb Slovakia, a.s. jednak funkciu správcu domény .sk a registráciu domén druhej úrovne pod doménou .sk (prostredníctvom strediska SK-NIC) a jednak vystupuje ako registrátor pri poskytovaní služieb, zabezpečujúcich technickú a administratívnu obsluhu domény pre užívateľov, vytvára podmienky, kde sa EuroWeb Slovakia, a.s. vnucuje do pozornosti užívateľov a títo majú následne tendenciu uprednostniť spoločnosť EuroWeb Slovakia, a.s. pri výbere poskytovateľa registrátorských služieb pred ostatými registrátormi.  

Rada úradu sa preto zamerala na posúdenie problému z hľadiska užívateľa, ktorý má možnosť výberu medzi konkurujúcimi si registrátorskými službami poskytovanými spoločnosťou EuroWeb Slovakia, a.s. a ostatnými registrátormi. 

Rada úradu zistila, že každý užívateľ, ktorý sa chce stať držiteľom domény, musí uzavrieť dve zmluvy, a to Zmluvu o správe domény so zvoleným registrátorom (pričom jej obsah sa spravuje vôľou zmluvných strán) a Rámcovú zmluvu za účelom verifikácie údajov o užívateľovi. Obsah tejto zmluvy je stanovený Pravidlami poskytovania menného priestoru v internetovej doméne SK (ďalej len „Pravidlá“) pre každého užívateľa rovnako. Z uvedeného vyplýva, že užívatelia, ktorí by si zvolili ako registrátora spoločnosť EuroWeb Slovakia, a.s., majú tú istú povinnosť uzatvoriť Rámcovú zmluvu ako užívatelia, ktorí si zvolia iného registrátora. Celkový systém vzťahov, založený  na Pravidlách a Rámcovej zmluve teda nevytvára nerovnaké, t.j. diskriminačné podmienky voči ostatným registrátorom a ani nezvýhodňuje spoločnosť EuroWeb Slovakia, a.s.. 

Navyše, celkový systém správy domén a registrácie domén druhej úrovne pod doménou .sk obsahuje viacero možností, ktoré umožňujú eliminovať situácie, kde by sa do pozornosti užívateľa mohla dostávať spoločnosť EuroWeb Slovakia, a.s. ako registrátor na úkor ostatných registrátorov. Užívateľ má napríklad možnosť najskôr uzavrieť Zmluvu o správe domény so zvoleným registrátorom a až následne Rámcovú zmluvu. Rovnako existuje možnosť (ktorú uviedol aj prvostupňový orgán v rozkladom napadnutom rozhodnutí), aby registrátor predkladal svojim klientom nielen návrh Zmluvy o doméne, ale aj návrh Rámcovej zmluvy, ktorý po podpise klientom doručí na podpis spoločnosti EuroWeb Slovakia, a.s., pričom klient vôbec nepríde do styku s uvedenou spoločnosťou. Je teda len na vôli registrátora, či takúto službu klientovi ponúkne alebo nie. 

Riešenie „dvojjediného“ postavenia spoločnosti EuroWeb Slovakia, a.s., ako aj posudzovanie možných alternatív riešenia vzťahov medzi touto spoločnosťou a ostatnými registrátormi do budúcnosti nepatrí do kompetencie úradu.

Rada úradu sa preto v tomto bode rozhodnutia stotožňuje s názorom prvostupňového orgánu, že zavedenie povinnosti pre všetkých užívateľov uzatvárať Rámcovú zmluvu a podnikateľom EuroWeb Slovakia, a.s. nemá povahu zneužitia dominantného postavenia na trhu. 

1.	K bodu 2 výrokovej časti rozhodnutia – problematika neuhrádzania poplatkov za prístup k záznamu domény a poplatku za zmenu registrátora spoločnosťou EuroWeb Slovakia, a.s. 

Prvostupňový orgán vychádzal zo znenia článku 5a Pravidiel, ktorý upravuje postavenie spoločnosti EuroWeb Slovakia, a.s., ako Registrátora, konkrétne voči článku 5a.1 a) a článku 5a.1 b).

Podľa čl. 5a.1 a) Pravidiel: „EuroWeb neplatí cenu za Prístup k Záznamu Domény (Držiteľ Domény je povinný platiť EuroWeb-u ako Registrátorovi cenu za Správu Domény, na základe zmluvy uzavretej mimo týchto Pravidiel)

Podľa čl. 5a.1 b) Pravidiel: „EuroWeb neplatí administratívny poplatok za zmenu pôvodného Registrátora na EuroWeb v stave REGLOST (obdobný poplatok platí Držiteľ Domény EuroWebu).“

Na základe uvedených článkov Pravidiel prvostupňový orgán dospel k záveru, že EuroWeb Slovakia, a.s. ako registrátor má vo vzťahu k ostatným registrátorom odlišné postavenie, nakoľko podľa Pravidiel EuroWeb Slovakia, a.s. nemusí na rozdiel od ostatných registrátorov platiť cenu za Prístup k Záznamu Domény a administratívny poplatok za zmenu pôvodného registrátora na EuroWeb v stave REGLOST. V dôsledku takto stanovených podmienok by mohli byť registrátori, ktorí sú priamymi konkurentmi spoločnosti EuroWeb Slovakia, a.s. znevýhodnení na trhu Registrátorov, nakoľko príslušná cena, resp. poplatok podľa vyššie citovaných ustanovení Pravidiel tvorí časť ceny, ktorú registrátor účtuje za svoje služby svojim zákazníkom – Držiteľom domén. Túto časť ceny registrátor následne platí spoločnosti EuroWeb Slovakia, a.s. (SK – NIC). EuroWeb Slovakia, a.s. by sa tak mohol pre Držiteľov domén stanoviť výhodnejšie cenové podmienky v porovnaní s ostatnými konkurentmi spoločnosti EuroWeb Slovakia, a.s.. 

K uvedenému záveru dospel prvostupňový orgán aj napriek tomu, že podľa čl. 5a.2 Pravidiel: 

„EuroWeb vyhlasuje a zaručuje, že aj v prípadoch, v ktorých bude vystupovať ako Registrátor, bude v plnom rozsahu akceptovať Pravidlá, pričom pri poskytovaní služieb Registrátora bude namiesto platenia ceny za Prístup k Záznamu Domény resp. poplatku za zmenu Registrátora účtovať Užívateľovi cenu za Správu Domény resp. poplatok za zmenu Registrátora, ktorých výšku určí tak, aby nedochádzalo k zneužívaniu postavenia EuroWebu na trhu voči iným Registrátorom (z uvedeného dôvodu bude výška tejto ceny a poplatku zverejnená na http://www.euroweb.sk)“. 

Podľa názoru prvostupňového orgánu totiž znenie tohto ustanovenia nepredstavuje dostatočnú garanciu, že podmienky uplatňované voči spoločnosti EuroWeb Slovakia, a.s. a voči ostatným registrátorom, ktorí sú jej konkurentmi, na trhu Registrátorov budú rovnaké alebo porovnateľné.

Rada úradu na základe námietky ZPW, uvedenej v rozklade, preverovala, či ceny za služby, poskytované strediskom SK-NIC, sú rovnaké pre všetkých registrátorov (teda aj pre podnikateľa Euroweb Slovakia, a.s. v pozícii registrátora) a či podnikateľ Euroweb Slovakia, a.s. v pozícii registrátora následne tieto náklady premieta do cien služieb poskytovaných svojim užívateľom. 

Rada úradu na základe predložených dôkazov dospela k záveru, že EuroWeb Slovakia, a.s. ako registrátor vedie analytické účtovníctvo za túto činnosť oddelene od ostatných činností spoločnosti. Zároveň zistila, že ceny za služby poskytované strediskom SK-NIC, sú rovnaké pre všetkých registrátorov a sú zverejnené na http://www.euroweb.sk). Na základe predložených faktúr (t.j. na základe vnútropodnikových faktúr medzi EuroWeb Slovakia, a.s. a stredislom SK-NIC a faktúr medzi EuroWeb Slovakia, a.s a jej zákazníkmi) zistila, že tieto náklady podnikateľ EuroWeb Slovakia, a.s. skutočne premieta aj do cien pre svojich užívateľov (predložené faktúry boli označené ako predmet obchodného tajomstva podnikateľa EuroWeb Slovakia, a.s.).

Na základe uvedených skutočností Rada úradu dospela k záveru, že konanie spoločnosti EuroWeb Slovakia, a.s., Priemyselná 1/A, 821 09 Bratislava spočívajúce v stanovení obchodných podmienok v rámci čl. 5a.1 a) Pravidiel a čl. 5a.1 b) Pravidiel nenaplnilo skutkovú podstatu uplatňovania rozdielnych podmienok pri zhodnom alebo porovnateľnom plnení voči jednotlivým podnikateľom, ktorými sú alebo môžu byť títo podnikatelia znevýhodňovaní v súťaži podľa § 8 ods. 2 písm. c) zákona a v súlade s týmto zmenila výrokovú časť rozhodnutia. 

3.	K bodu 3 výrokovej časti rozhodnutia

Ohľadom posúdenia tejto protisúťažnej praktiky sa Rada úradu v plnom rozsahu stotožňuje so záverom prvostupňového orgánu. Nakoľko však podľa názoru Rady úradu formulácia tejto časti výroku rozhodnutia nebola dostatočne konkretizovaná, Rada úradu ju zmenila tak, ako je uvedené vo výroku tohto rozhodnutia.

Uvedenie spoločnosti EuroWeb Slovakia, a.s. ako registrátora priamo v Pravidlách (pričom všetci ostatní registrátori sú uvedení v zozname registrátorov, ktorý je k dispozícii na internetovej stránke www.sk-nic.sk)  vytvára nerovnaké podmienky pre EuroWeb Slovakia, a.s. a ostatných konkurentov spoločnosti EuroWeb Slovakia, a.s. na Trhu Registrátorov a môže ovplyvniť správanie zákazníkov, ktorí môžu mať tendenciu orientovať sa pri výbere registrátora na spoločnosť uvedenú priamo v Pravidlách. Uplatnenie časti článku 3.3 Pravidiel môže zvýhodniť spoločnosť EuroWeb Slovakia, a.s. na trhu registrátorov voči svojim konkurentom. Rada úradu konštatuje, že toto konanie naplnilo skutkovú podstatu uplatňovania rozdielnych podmienok pri zhodnom alebo porovnateľnom plnení voči jednotlivým podnikateľom, ktorými sú alebo môžu byť títo podnikatelia znevýhodňovaní v súťaži podľa § 8 ods. 2 písm. c) zákona. 
 
4.	K bodu 4 výrokovej časti prvostupňového rozhodnutia

Ohľadom posúdenia tejto protisúťažnej praktiky sa Rada úradu v plnom rozsahu stotožňuje so záverom prvostupňového orgánu.

Konanie spoločnosti EuroWeb Slovakia, a.s., spočívajúce v stanovení povinnosti pre právnickú osobu prikladať k návrhu na uzavretie Rámcovej zmluvy platný originál výpisu z obchodného registra alebo jeho notársky overenú kópiu v čl. 3.4.2 Pravidiel a povinnosti fyzickej osoby – podnikateľa prikladať k návrhu na uzavretie Rámcovej zmluvy notársky overenú kópiu živnostenského oprávnenia v čl. 3.4.3 Pravidiel má povahu vynucovania neprimeraných obchodných podmienok podľa § 8 ods. 2 písm. a) zákona.

Ako vyplýva zo spisového materiálu, táto podmienka nie je nevyhnutná, pretože EuroWeb Slovakia, a.s. si môže overiť potrebné údaje prostredníctvom svojich operátorov (viď list spoločnosti EuroWeb Slovakia, a.s, ktorý bol úradu doručený dňa 06.06.2003).

	Ohľadom posúdenia aspektu vynucovania neprimeranej obchodnej podmienky sa Rada úradu v plnom rozsahu stotožňuje so záverom prvostupňového orgánu. 

5.	K bodu 5 výrokovej časti prvostupňového rozhodnutia

Ohľadom posúdenia tejto protisúťažnej praktiky sa Rada úradu v plnom rozsahu stotožňuje so záverom prvostupňového orgánu, že konanie spoločnosti EuroWeb Slovakia, a.s. (SK – NIC) spočívajúce v stanovení povinnosti predkladať doklady, na ktorých podpisy budú overené výlučne iba notárom (bez možnosti iného spôsobu overenia) má povahu zneužitia dominantného postavenia podľa § 8 ods. 2 písm. a) zákona.

Pravidlá stanovujú pre budúcich užívateľov, užívateľov, držiteľov domén a registrátorov povinnosť predkladať len také doklady, na ktorých podpisy budú overené notárom, hoci podľa platnej právnej úpravy overovanie podpisov môžu vykonávať aj okresné úrady a obce. Neexistuje preto relevantný dôvod na stanovenie povinnosti overovať potrebné doklady len prostredníctvom notára.

Ohľadom posúdenia aspektu vynucovania neprimeranej obchodnej podmienky sa Rada úradu v plnom rozsahu stotožňuje so záverom prvostupňového orgánu.

6.	K bodu 6 výrokovej časti rozhodnutia

Ohľadom posúdenia tejto protisúťažnej praktiky sa Rada úradu v plnom rozsahu stotožňuje so záverom prvostupňového orgánu. Nakoľko však podľa názoru Rady úradu formulácia tejto časti výroku rozhodnutia nebola dostatočne konkretizovaná, Rada úradu ju zmenila tak, ako je uvedené vo výroku tohto rozhodnutia.

Právo spoločnosti EuroWeb Slovakia, a.s. vyžiadať si doplňujúce doklady a informácie na základe vlastného uváženia jej umožňuje vyžadovať od budúcich registrátorov akékoľvek doklady a informácie, bez ich explicitného stanovenia v Pravidlách. Pre budúcich registrátorov táto skutočnosť predstavuje určitú mieru neistoty, čím môže dôjsť  k umelému odďaľovaniu reálneho vstupu budúcich konkurentov spoločnosti EuroWeb Slovakia, a.s. na trh Registrátorov. Táto skutočnosť je posudzovaná v tej súvislosti, že spoločnosť EuroWeb Slovakia, a.s. je zároveň tiež jedným z registrátorov. Toto ustanovenie jej umožňuje priamo ovplyvňovať situáciu na trhu Registrátorov, nakoľko umožňuje spoločnosti EuroWeb Slovakia, a.s. rozhodnúť, ktorý subjekt a v ktorom časovom momente sa stane konkurenčným registrátorom spoločnosti EuroWeb Slovakia, a.s. Táto obchodná podmienka má preto charakter  neprimeranej obchodnej podmienky.

Ohľadom posúdenia aspektu vynucovania neprimeranej obchodnej podmienky sa Rada úradu v plnom rozsahu stotožňuje so záverom prvostupňového orgánu.

7.	K bodu 7 výrokovej časti rozhodnutia

Ohľadom posúdenia tejto protisúťažnej praktiky sa Rada úradu nestotožňuje so záverom prvostupňového orgánu. 

Podľa čl. 4.9 Pravidiel je lehota na uhradenie ceny za prístup k záznamu domény za účelom správy domény 14 dní odo dňa doručenia oznámenia o uzavretí Zmluvy o doméne resp. Rámcovej zmluvy. Prvostupňový orgán považoval túto povinnosť za neprimeranú obchodnú podmienku, pretože lehota 14 dní, v rámci ktorej musí registrátor vyinkasovať poplatok od užívateľa, identifikovať ho, odoslať na účet EuroWeb Slovakia, a.s. a táto platba musí byť pripísaná na účet EuroWeb Slovakia, a.s. v príslušnom peňažnom ústave, bola podľa jeho názoru neprimerane krátka na vykonanie uvedených úkonov, pričom ak cena za prístup k záznamu domény nebola uhradená do 14 dní odo dňa doručenia oznámenia o uzavretí Zmluvy o doméne, doména prestávala byť technicky prevádzkovaná, čím ju držiteľ domény nestrácal, iba mu bolo znemožnené ju užívať. 
 
Rada úradu však dospela k záveru, že lehota 14 dní nebola svojvoľne stanovená podnikateľom EuroWeb Slovakia, a.s. na základe jeho úvahy, ale vyplýva z ustanovení zákona č. 289/1995 o dani z pridanej hodnoty v znení neskorších predpisov. Požiadavku priamo stanovenú iným zákonom nie je preto možné posudzovať ako neprimeranú obchodnú podmienku.

V súlade s uvedeným Rada úradu zmenila príslušnú časť výrokovej časti rozhodnutia. 

8.	K bodu 8 výrokovej časti rozhodnutia

Prvostupňový orgán v rozhodnutí uložil podnikateľovi EuroWeb Slovakia, a.s.,  povinnosť zdržať sa konania, ktoré malo podľa názoru prvostupňového orgánu charakter zneužívania dominantného postavenia, a povinnosť odstrániť protiprávny stav, Vzhľadom na skutočnosť, že dve z praktík, ktoré úrad zhodnotil ako protisúťažné a Rada úradu uvedené praktiky prehodnotila v tom zmysle, že nepredstavujú porušenie zákona, primerane zmenila aj túto časť výroku rozhodnutia.  

9.	K bodu 9 výrokovej časti rozhodnutia

Rada úradu sa stotožňuje so závermi prvostupňového orgánu o tom, že konanie spoločnosti EuroWeb Slovakia, a.s. je menej závažným porušením ustanovení zákona a jeho vplyv na súťaž je málo významný. Vzhľadom na skutočnosť, že dve z praktík, ktoré úrad zhodnotil ako protisúťažné, Rada úradu prehodnotila v tom zmysle, že nepredstavujú porušenie zákona, upravila aj výšku sumy uloženej pokuty. 

Vzhľadom na všetky uvedené skutočnosti Rada úradu na svojom zasadnutí dňa 26.03.2004 rozhodla tak, ako je uvedené vo výroku tohto rozhodnutia.  

Poučenie:

	Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Najvyšší súd Slovenskej republiky do dvoch mesiacov od jeho doručenia.    

						Danica Paroulková
				predsedníčka Rady Protimonopolného úradu SR

Rozhodnutie sa doručí:

1. EuroWeb Slovakia, a.s., Priemyselná 1/A, 821 09 Bratislava
2. Združenie poskytovateľov webhostingu, Kopčianska 94, 851 01 Bratislava
3. Protimonopolný úrad Slovenskej republiky, odbor zneužívania dominantného postavenia  

PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/DZ/2/1/183	Bratislava 15.08.2003

Protimonopolný úrad Slovenskej republiky, odbor zneužívania dominantného postavenia, v konaní začatom dňa 17.02.2003 na podnet Združenia poskytovateľov webhostingu, Kopčianska 94, 851 01 Bratislava, vo veci zneužitia dominantného postavenia podnikateľom EuroWeb Slovakia, a.s., Priemyselná 1/A, 821 09 Bratislava,

rozhodol:

1. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v zavedení povinnosti uzatvorenia Rámcovej zmluvy s EuroWeb Slovakia, a.s., Priemyselná 1/A, 821 09 Bratislava podľa čl. 3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava nemá povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

2. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v uplatňovaní rozdielnych podmienok voči jednotlivým podnikateľom v rámci ustanovenia  čl. 5a.1 a) a čl. 5a.1 b) Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava, ktorým mohli byť títo podnikatelia znevýhodňovaní v súťaži na relevantnom trhu poskytovania služieb Registrátorov pre Budúcich užívateľov, Užívateľov a Držiteľov domén má povahu zneužitia dominantného postavenia podľa § 8 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

3. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v uplatňovaní rozdielnych podmienok voči jednotlivým podnikateľom v rámci posledných dvoch viet v čl. 3.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava, ktorým mohli byť títo podnikatelia znevýhodňovaní v súťaži na relevantnom trhu poskytovania služieb Registrátorov pre Budúcich užívateľov, Užívateľov a Držiteľov domén má povahu zneužitia dominantného postavenia podľa § 8 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

4. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti pre právnickú osobu prikladať k návrhu na uzavretie Rámcovej zmluvy platný originál výpisu z obchodného registra alebo jeho notársky overenú kópiu v čl. 3.4.2 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava a povinnosti fyzickej osoby – podnikateľa prikladať k návrhu na uzavretie Rámcovej zmluvy notársky overenú kópiu živnostenského oprávnenia v čl. 3.4.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava má povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

5. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti predkladať doklady, na ktorých podpisy budú overené výlučne iba notárom (bez možnosti iného spôsobu overenia) má povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

6. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že  konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení obchodných podmienok v rámci poslednej vety čl. 3.4.2 a v rámci predposlednej vety čl. 3.4.3 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava má povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

7. na  základe  ustanovenia  § 22 ods. 1 písm. c) v spojení s § 8 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že konanie spoločnosti EuroWeb Slovakia, a.s., Priemyselná 1/A, 821 09 Bratislava na relevantnom trhu poskytovania služby správy domény .sk a registrácie domén druhej úrovne pod doménou .sk spočívajúce v stanovení povinnosti uhradenia ceny za prístup k záznamu domény pre veľkých Registrátorov spravujúcich viac ako 500 domén v lehote 14 dní odo dňa doručenia oznámenia o uzavretí Zmluvy o doméne podľa čl. 4.9 Pravidiel poskytovania menného priestoru v internetovej doméne SK vydaných spoločnosťou EuroWeb Slovakia, a.s., Priemyselná 1/A, 821 09 Bratislava má povahu zneužitia dominantného postavenia podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,

8. na  základe  ustanovenia  § 22 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že ukladá spoločnosti EuroWeb Slovakia, a.s., Priemyselná 1/A, 821 09 Bratislava povinnosť zdržať sa konania uvedeného v bode 2, 3, 4, 5, a 6 tohto rozhodnutia a odstrániť protiprávny stav do 30 dní odo dňa nadobudnutia právoplatnosti tohto rozhodnutia,

9. na základe ustanovenia § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že za porušenie ustanovenia § 8 ods. 6 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. ukladá spoločnosti EuroWeb Slovakia, a.s., Priemyselná 1/A, 821 09 Bratislava peňažnú pokutu vo výške 30 000,- Sk, slovom tridsať tisíc slovenských korún, ktorú je povinný uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet 19 – 8624002/0720 KS 1118 VS 200321183 vedený v Národnej banke Slovenska.

Odôvodnenie:

Dňa 17.02.2003 obdržal Protimonopolný úrad Slovenskej republiky, odbor zneužívania dominantného postavenia (ďalej len „úrad“) podnet Združenia poskytovateľov webhostingu, Kopčianska 94, 851 01 Bratislava (ďalej len „ZPW“) na začatie konania voči spoločnosti EuroWeb Slovakia, a.s., Priemyselná 1/A, 821 09 Bratislava (ďalej len „EuroWeb Slovakia, a.s.“), čím sa na základe § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002  Z. z. (ďalej len „zákon“) v spojení s § 18 ods. 2  zákona č. 71/1967 Zb. o správnom konaní v znení zákona č. 215/2002 Z. z. o elektronickom podpise a o zmene a doplnení niektorých zákonov začalo správne konanie. 
 
ZPW v podaní namietalo voči postupu spoločnosti EuroWeb Slovakia, a.s. pri zavádzaní nového systému registrácie domén, v rámci ktorého boli vydané Pravidlá poskytovania menného priestoru v internetovej doméne SK (ďalej len „Pravidlá“) a cenník k týmto Pravidlám. Konkrétne išlo o zavedenie priameho zmluvného vzťahu medzi EuroWeb Slovakia, a.s. (Rámcová zmluva) a koncovým užívateľom, čo podľa ZPW Registrátorom znemožňuje poskytnúť komplexné služby prevádzky internetovej prezentácie vo vlastnom mene. Podľa ZPW ide o vynucovanie neprimeraných obchodných podmienok podľa § 8    ods. 2 písm. a) zákona.

ZPW tiež namietal voči nerovnakému postaveniu spoločnosti EuroWeb Slovakia, a.s. a ostatných Registrátorov, nakoľko EuroWebu Slovakia, a.s. priamo z Pravidiel vyplýva iné postavenie než ostatným registrátorom pri uhrádzaní poplatkov za prístup do databázy. Podľa ZPW ide o zjavné porušenie § 8 ods. 2 písm. a) zákona.

ZPW predmetným návrhom na začatie správneho konania zároveň požiadalo aj o vydanie predbežného opatrenia, ktorým by úrad uložil spoločnosti EuroWeb Slovakia, a.s. nespustiť nový systém registrácie domén až do vydania konečného rozhodnutia vo veci. Úrad tejto žiadosti nevyhovel, nakoľko dospel k záveru, že zavedením nového systému registrácie domén by nemalo dôjsť k podstatnej deformácii konkurenčného prostredia na relevantnom trhu, na ktorom pôsobia registrátori domén a ohrozeniu účelu správneho konania.

Podľa § 2 ods. 1 zákona sa zákon vzťahuje na podnikateľov, orgány štátnej správy a orgány územnej samosprávy. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka) ďalej fyzická osoba a právnická osoba a ich združenia, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

ZPW bolo založené štyrmi právnickými osobami – podnikateľmi. Členovia ZPW sú podnikatelia zapísaní v obchodnom registri pôsobiaci na trhu poskytovania Internetových služieb. V zmysle § 20i   ods. 2 Občianskeho zákonníka bolo ZPW zapísané do registra záujmových združení právnických osôb, vedenom na Krajskom úrade v Bratislave, Staromestská ul. 6, 814 71 Bratislava dňa 17.02.2003 pod číslom OVVS/302/2/2002-Tsk. 

Z vyššie uvedených skutočností vyplýva, že ZPW je združením právnických osôb, ktorých činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

Spoločnosť EuroWeb Slovakia, a.s., ako vyplýva z výpisu z Obchodného registra Okresného súdu Bratislava I, oddiel: Sa, vložka č: 1156/B, je právnická osoba s právnou formou akciová spoločnosť. V predmete činnosti má spoločnosť EuroWeb Slovakia, a.s. zapísané široké spektrum činností napr. automatizované spracovanie dát, poskytovanie verejných telekomunikačných služieb v oblasti prenosu dát, zriaďovanie a prevádzkovanie pevnej verejnej rádiovej telekomunikačnej siete a na poskytovanie verejných telekomunikačných služieb, atď.

Z vyššie uvedených skutočností vyplýva, že spoločnosť EuroWeb Slovakia, a.s. je podnikateľom podľa § 2 zákona č. 513/1991 Zb. Obchodného zákonníka v znení neskorších predpisov čiže je podnikateľom aj podľa § 3 ods. 2 zákona.

Podľa § 25 ods. 3 zákona účastníkmi konania sú navrhovateľ a podnikatelia o ktorých právach, právom chránených záujmoch a povinnostiach ustanovených zákonom sa má rozhodnúť. Účastníkmi tohto konania sú ZPW a EuroWeb Slovakia, a.s.

Po začatí správneho konania sa úrad sústredil na preskúmanie vzniknutej situácie v rámci zavádzania nového systému registrácie domén a na analýzu Pravidiel vydaných spoločnosťou EuroWeb Slovakia, a.s., ktoré predstavujú základný rámec tohto nového systému.

Spoločnosť EuroWeb Slovakia, a.s. (SK - NIC) je správcom domény .sk a zabezpečuje registrácie domén druhej úrovne pod doménou .sk, ako doménou najvyššej úrovne. Cieľom registrácie domény je jej sprístupnenie koncovému užívateľovi. EuroWeb Slovakia, a.s. (SK - NIC) dňom 13.01.2003 zaviedol nový systém registrácie domén, ktorý je podrobne popísaný v Pravidlách. Na trhoch týkajúcich sa domén (pozri nižšie) vystupujú tri významné skupiny užívateľov:  Užívatelia resp. Držitelia domén, Registrátori a EuroWeb Slovakia, a.s. (SK - NIC). Každá právnická alebo fyzická osoba, ktorá sa chce stať Držiteľom domény, musí uzatvoriť najprv tzv. Rámcovú zmluvu s EuroWeb Slovakia, a.s. (SK - NIC) podľa čl. 3 Podmienok, na základe čoho získava podľa Pravidiel štatút Užívateľa a zároveň poveruje zvoleného Registrátora (môže ním byť aj EuroWeb Slovakia, a.s.) na uzatváranie Zmlúv o doméne (čl. 5 Pravidiel) v jeho mene. Tým indikuje existenciu zmluvného vzťahu medzi Užívateľom a Registrátorom. Následne Registrátor v mene Užívateľa (resp. Budúceho Užívateľa) zasiela návrh Zmluvy o Doméne SK – NIC-u. Uzatvorením Zmluvy o doméne Užívateľ získava štatút Držiteľa domény. Priamy vzťah je vždy medzi Užívateľom (resp. Držiteľom domény) a EuroWeb Slovakia, a.s. (SK - NIC). 

Spoločnosť EuroWeb Slovakia, a.s. tak vystupuje v dvojakej úlohe, jednak prostredníctvom svojho hospodárskeho strediska SK-NIC, teda ako správca domény .sk a domén druhej úrovne (pre účely tohto rozhodnutia bude ďalej, vrátane predchádzajúceho odseku, v takýchto prípadoch používané označenie „EuroWeb Slovakia, a.s. (SK – NIC)“), ale aj ako Registrátor (pre účely tohto rozhodnutia bude ďalej, vrátane predchádzajúceho odseku, v takýchto prípadoch používané označenie „EuroWeb Slovakia, a.s.“), nakoľko spĺňa predpoklady aj na vykonávanie tejto služby. Registrátor zabezpečuje primárne technickú a administratívnu obsluhu domény prostredníctvom rozhrania databázového systému SK-NIC pre Držiteľa domény na základe zmluvy, ktorú s ním uzatvára Držiteľ domény, ako vlastník domény a nositeľ doménového mena. Tento zmluvný vzťah nie je upravený v Pravidlách a  plne sa v ňom uplatňuje zásada zmluvnej voľnosti obidvoch strán. Je nutné zároveň uviesť, že každý Registrátor môže zároveň uzavrieť s EuroWeb Slovakia, a.s. (SK - NIC) zmluvu o doméne, čím sa stane zároveň aj Držiteľom domény.

Úrad štrukturoval toto rozhodnutie tak, že v prvom rade definoval relevantný trh, na ktorom pôsobí EuroWeb Slovakia, a.s. prostredníctvom svojho hospodárskeho strediska SK – NIC a definoval relevantný trh, na ktorom pôsobia všetci Registrátori, vrátane spoločnosti EuroWeb Slovakia, a.s., pri poskytovaní služieb Budúcim užívateľom, Užívateľom a Držiteľom domén. Následne úrad skúmal dominantné postavenie spoločnosti EuroWeb Slovakia, a.s. (SK - NIC) iba na relevantnom trhu, na ktorom pôsobí prostredníctvom hospodárskeho strediska SK-NIC, nakoľko len na tomto trhu mohlo dôjsť k zneužitiu dominantného postavenia spoločnosťou EuroWeb Slovakia, a.s. (SK - NIC). Následky tohto zneužitia, by sa ale následne mohli prejaviť aj na trhu, na ktorom pôsobia všetci Registrátori, vrátane spoločnosti EuroWeb Slovakia, a.s. Na záver úrad popísal jednotlivé činnosti a konania, ku ktorým došlo zo strany spoločnosti EuroWeb Slovakia, a.s. (SK - NIC) v rámci spustenia nového systému registrácie domén.

Pre posúdenie zneužívania dominantného postavenia na relevantnom trhu úrad najskôr definoval relevantné trhy.

A. RELEVANTNÉ TRHY:

Podľa ustanovenia § 3 ods. 3 zákona relevantný trh je priestorový a časový súbeh ponuky a dopytu takých tovarov (tzn. podľa § 1 zákona pojem tovar označuje výrobky, výkony, práce alebo služby), ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

Podľa ustanovenia § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 

Podľa ustanovenia § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa ustanovenia § 3 ods. 6 zákona priestorový relevantný trh je vymedzený  územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Na základe predložených a získaných podkladov a informácií úrad definoval nasledovné relevantné trhy:

1.	relevantný trh poskytovania služby správy domény .sk a registrácie domén druhej úrovne pod doménou .sk (Trh SK – NIC),
2.	relevantný trh poskytovania služieb Registrátorov pre Budúcich užívateľov, Užívateľov a Držiteľov domén (Trh Registrátorov).

1. Trh SK – NIC.

Určenie tovarového relevantného trhu vychádza z toho, ktoré tovary v predmetnom prípade služby sú zhodné alebo vzájomne zastupiteľné a sú schopné uspokojiť určitú potrebu užívateľov. Vzájomne zastupiteľné tovary sú tovary, ktoré sú zastupiteľné z hľadiska ich fyzikálnych a technických charakteristík, ceny a účelu použitia. 

Spoločnosť EuroWeb Slovakia, a.s. (SK-NIC) je správcom domény .sk (TLD) a zabezpečuje registráciu domén druhej úrovne pod doménou .sk, ako doménou najvyššej úrovne (TLD). TLD (top level domain names) sú doménové mená hierarchicky najvyššej úrovne, definované v dokumentoch RFC 1035 a ďalších, ktorými sú buď generické "gTLD" (EDU, COM, NET, ORG, GOV, MIL, INT, INFO, BIZ, NAME, AERO, COOP, MUSEUM a PRO) alebo dvojmiestne kódy krajín "ccTLD" (country code top level domains - napríklad SK, CZ, AT a pod.) priradené prevažne na základe normy ISO 3166. Internetová doména .sk je TLD definovaná podľa kódu Slovenskej republiky v norme ISO 3166. 

Doména druhej úrovne je reťazec definovaných znakov, priradených pred TLD (a za prípadné domény tretej a vyššej úrovne) a oddelených od TLD, prípadne aj od domén tretej a ďalšej úrovne, znakom '.' (bodka). Tento reťazec tvorí menný priestor, ktorým na báze DNS (Domain Name Service) servera Držiteľ Domény identifikuje na Internete svoje služby a aktivity potom, ako je menný priestor zanesený do evidencie SK-NIC na základe uzatvorenej Zmluvy o Doméne.

Služba správy domény .sk a registrácie domén druhej úrovne pod doménou .sk je poskytovaná v každej krajine, vrátane Slovenskej republiky, centrálne s následným prepojením na technické koordinačné centrum pre Internet ICANN. Službou sa rozumie súhrn činností a aktivít EuroWeb Slovakia, a.s. (SK-NIC), prostredníctvom ktorých si plní svoje povinnosti vo vzťahu k Užívateľovi, Držiteľovi domény a Registrátorovi v zmysle Rámcovej zmluvy, Registrátorskej zmluvy a Zmluvy o doméne. Úrad na základe podkladov a informácií, ktoré mal k dispozícii dospel k záveru, že táto služba poskytovaná spoločnosťou EuroWeb Slovakia, a.s. (SK-NIC) na Trhu SK-NIC nemá žiadnu alternatívu, ktorá by mohla byť považovaná za zastupiteľnú alebo porovnateľnú s predmetnou službou. 

Na základe tejto skutočnosti úrad definoval tovarový relevantný trh, ako relevantný trh poskytovania služby správy domény .sk a registrácie domén druhej úrovne pod doménou .sk (Trh SK – NIC). 

Pri určení priestorového relevantného trhu vychádzal úrad zo skutočnosti, že táto služba je poskytovaná na celom území SR, preto priestorovým relevantným trhom je celé územie SR.

2. Trh Registrátorov.

Určenie tovarového relevantného trhu vychádza z toho, ktoré tovary v predmetnom prípade služby sú zhodné alebo vzájomne zastupiteľné a sú schopné uspokojiť určitú potrebu užívateľov. Vzájomne zastupiteľné tovary sú tovary, ktoré sú zastupiteľné z hľadiska ich fyzikálnych a technických charakteristík, ceny a účelu použitia.

Fyzická osoba - podnikateľ alebo právnická osoba, ktorá sa chce stať Registrátorom, musí uzavrieť s EuroWeb Slovakia, a.s. (SK - NIC) tzv. Registrátorskú zmluvu podľa čl. 4 Podmienok. Na Registrátora nie sú kladené žiadne špecifické požiadavky, môže sa ním stať akákoľvek fyzická osoba - podnikateľ alebo právnická osoba. Tento trh je plne liberalizovaný a v minulosti na ňom pôsobilo a aj v súčasnosti pôsobí niekoľko sto registrátorov vrátane spoločnosti EuroWeb Slovakia, a.s.

Registrátor uzatvára v mene Užívateľa Zmluvu o doméne s EuroWeb Slovakia, a.s. (SK-NIC). Registrátor je fyzická osoba - podnikateľ alebo právnická osoba, ktorá zabezpečuje primárne technickú a administratívnu obsluhu domény prostredníctvom rozhrania databázového systému SK-NIC pre Držiteľa domény na základe zmluvy, ktorú s Registrátorom uzatvára Držiteľ domény, ako vlastník domény a nositeľ doménového mena. Zmluvný vzťah medzi Registrátorom a Držiteľom domény nie je upravený v Pravidlách a  plne sa v ňom uplatňuje zásada zmluvnej voľnosti obidvoch strán. Na základe zmluvy medzi Registrátorom a Držiteľom domény poskytuje Registrátor pre Držiteľa domény službu správy domény, čiže vytvára osobitné predpoklady funkčnosti domény pre jej držiteľa. 

Na základe tejto skutočnosti úrad definoval tovarový relevantný trh, ako relevantný trh poskytovania služieb Registrátorov pre Budúcich užívateľov, Užívateľov a Držiteľov domén (Trh Registrátorov).

Pri určení priestorového relevantného trhu vychádzal úrad zo skutočnosti, že tieto služby sú poskytované na celom území SR, preto priestorovým relevantným trhom je celé územie SR.

B. DOMINANTNÉ POSTAVENIE: Definícia dominantného postavenia spoločnosti EuroWeb Slovakia, a.s.  na Trhu SK-NIC.

Podľa §  8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle. Existencia dominantného postavenia podnikateľa nie je porušením zákona. Porušením zákona je zneužitie dominantného postavenia. Schopnosť  podnikateľa sťažovať udržiavanie efektívnej súťaže na relevantnom trhu je umožnená tým, že ako podnikateľ v dominantnom postavení sa môže správať zjavne nezávisle od svojich konkurentov aj zákazníkov. 

Spoločnosť EuroWeb Slovakia, a.s. (SK-NIC) je správcom domény .sk (TLD) a zabezpečuje registráciu domén druhej úrovne pod doménou .sk, ako doménou najvyššej úrovne, od jej vzniku v roku 1993. Spoločnosť EuroWeb Slovakia, a.s. (SK-NIC) poskytuje túto službu pre Registrátorov, Užívateľov a Držiteľov domén prostredníctvom svojej divízie SK-NIC.  Povaha a charakter týchto služieb poskytovaných na Trhu SK – NIC vyžaduje, aby bola zabezpečovaná v každej krajine centrálne s následným prepojením na technické koordinačné centrum pre Internet ICANN. EuroWeb Slovakia, a.s. (SK-NIC) je jediným subjektom na území Slovenskej republiky, ktorý vykonáva správu domény .sk a registráciu domén druhej úrovne. Spoločnosť EuroWeb Slovakia, a.s. (SK-NIC) (resp. jej právny  predchodca) získala toto postavenie na základe poverenia medzinárodnej organizácie The Internet Corporation for Assigned Names and Numbers (ďalej len „ICANN“) a je touto organizáciou riadne akreditovaným správcom na poskytovanie služby takéhoto charakteru. 

Existencia dominantného postavenia môže pochádzať z niekoľkých faktorov (napr. aj vyššie uvedených), ktoré brané samostatne nie sú nevyhnutne určujúce, ale medzi týmito faktormi vysoko dôležitým je existencia veľmi veľkých trhových podielov. Podnikateľ, ktorý má veľmi veľký trhový podiel a udržuje si ho nejaký čas, je kvôli tomuto podielu v pozícii sily, ktorá ho robí nevyhnutným obchodným parterom a ktorá mu tiež zabezpečuje takú nezávislosť konania, ktorá je znakom dominantného postavenia. Trhový podiel spoločnosti EuroWeb Slovakia, a.s. (SK – NIC) na Trhu SK – NIC je v tomto prípade 100 %, pričom tento podiel je stabilný od roku 1993. 

EuroWeb Slovakia, a.s. (SK – NIC) je podnikateľským subjektom na internetovom trhu s dlhoročnou tradíciou a s významným ekonomickým potenciálom v rámci Slovenskej republiky. Dôležitým faktorom je aj vlastnícka štruktúra v EuroWeb Slovakia, a.s. (SK – NIC), kde je vlastníkom spoločnosť EuroWeb International, Inc., ktorej majoritným podielnikom je najväčšia holandská telekomunikačná spoločnosť KPN Telecom, ktorá v roku 2002 zamestnávala 38 000 zamestnancov a mala vyše 21 mil. zákazníkov. KPN Telecom je lídrom v hlavných segmentoch holandského telekomunikačného trhu a zároveň (prostredníctvom E – Plus a BASE) tretím najväčším mobilným operátorom v Nemecku a Belgicku. Toto ekonomické a technologické zázemie spoločnosti EuroWeb Slovakia, a.s. (SK – NIC) dotvára jej trhovú silu.

Na základe vyššie uvedených skutočností úrad dospel k záveru, že podľa § 8 ods. 1 zákona má spoločnosť EuroWeb Slovakia, a.s. (SK – NIC), ako jediný subjekt pôsobiaci na Trhu SK – NIC, dominantné postavenie.

V ďalšom kroku úrad skúmal, či konaním podnikateľa EuroWeb Slovakia, a.s. (SK – NIC) došlo k zneužitiu dominantného postavenia na Trhu SK – NIC.

C. ČINNOSTI A KONANIA.

1) ZPW v podnete uviedlo, že EuroWeb Slovakia, a.s. (SK - NIC) od koncového užívateľa, ktorý je väčšinou komerčným klientom Registrátora vyžaduje uzavretie zmluvy priamo so spoločnosťou EuroWeb Slovakia, a.s. (SK - NIC), čo znemožňuje poskytnúť komplexné služby prevádzky internetovej prezentácie vo vlastnom mene. Podľa ZPW ide o vynucovanie neprimeraných obchodných podmienok podľa § 8 ods. 2 písm. a) zákona.

Každá právnická alebo fyzická osoba, ktorá sa chce stať Držiteľom domény, musí uzatvoriť tzv. Rámcovú zmluvu s EuroWeb Slovakia, a.s. (SK - NIC) podľa čl. 3 Pravidiel, na základe čoho získava podľa Pravidiel štatút Užívateľa a zároveň poveruje zvoleného Registrátora na uzatváranie Zmlúv o doméne (čl. 5 Pravidiel) v jeho mene. Tým indikuje existenciu zmluvného vzťahu medzi Užívateľom a Registrátorom. Následne Registrátor v mene Užívateľa (resp. Budúceho Užívateľa) zasiela návrh Zmluvy o doméne SK-NIC-u. Uzatvorením Zmluvy o doméne Užívateľ získava štatút Držiteľa domény. Priamy vzťah v rámci Zmluvy o doméne je medzi Užívateľom (resp. Držiteľom domény) a EuroWeb Slovakia, a.s. (SK - NIC). Môže však dôjsť aj k prípadom, keď najprv je uzatvorená Zmluva o doméne, avšak do 14 dní musí byť uzatvorená aj Rámcová zmluva (viď čl. 5.4 Pravidiel).

Podľa stanoviska spoločnosti EuroWeb Slovakia, a.s. (SK - NIC) doručeného úradu dňa 30.04.2003 primárnym dôvodom existencie Rámcovej zmluvy je, aby mal EuroWeb Slovakia, a.s. (SK-NIC) pravdivé údaje na overenie žiadosti Užívateľa na také zmeny v zázname domény, ktoré vedú k zmene právnych vzťahov (vlastníkom domény a  nositeľom doménového mena je Užívateľ). Nesprávna identifikácia právnych vzťahov zúčastnených strán môže viesť k znefunkčneniu domény  resp. až k úplnej strate vlastníckeho práva Užívateľa, k čomu podľa spoločnosti EuroWeb Slovakia, a.s. (SK - NIC) v praxi v minulosti dochádzalo. Rámcová zmluva plní aj niektoré sekundárne úlohy, ako napr. užívateľ dáva súhlas na zaradenie údajov do databázy domén v zmysle zákona č. 428/2002 Z. z. o ochrane osobných údajov, Užívateľ splnomocňuje niektorého z Registrátorov na uzatvorenie Zmluvy o doméne v jeho mene, potvrdzuje, že sa oboznámil s Pravidlami a zaväzuje sa ich dodržiavať, preberá zodpovednosť za výber doménového mena a obsah prezentovaný pod doménou, atď. Získanie vyššie uvedených informácií resp. prehlásení je z dôvodu riadnej prevádzky systému a právnej istoty dotknutých strán nevyhnutné.

Pravidlá nevylučujú stav, aby v praxi Registrátori poskytovali svojim klientom, budúcim Držiteľom domén, službu, prostredníctvom ktorej budú za zákazníkov zasielať nielen návrh Zmluvy o doméne, ale aj Rámcovú zmluvu, pričom klient nepríde do priameho kontaktu s EuroWeb Slovakia, a.s. (SK - NIC). Ktokoľvek môže na stránke www.sk-nic.sk vyplniť formulár F1 a vyplniť údaje Užívateľa. Po odoslaní formulára sa zobrazí tlačiteľná podoba návrhu Rámcovej zmluvy a súčasne sa dáta uložia do databázy. Vytlačený návrh podpíše užívateľ a doručí ho EuroWebu Slovakia, a.s. (SK - NIC). Tento postup Registrátorovi umožňuje, aby na stránke www.sk-nic.sk pripravil návrh Rámcovej zmluvy a poskytol ho Užívateľovi na podpis spolu so Zmluvou o doméne prípadne zmluvou o ďalších službách poskytovaných Registrátorom Užívateľovi a následne doručil EuroWebu Slovakia, a.s. (SK - NIC).

Budúci Držiteľ domény si tak môže vybrať, či Rámcovú zmluvu zašle sám, alebo prostredníctvom vybraného Registrátora (je len na tom ktorom Registrátorovi, či takúto službu bude poskytovať alebo nie). Pravidlá teda v časti týkajúcej sa Rámcovej zmluvy nevytvárajú prostredie, ktoré by predstavovalo obmedzenie hospodárskej súťaže. Z vyššie uvedených dôvodov úrad nepovažuje túto obchodnú podmienku za neprimeranú.

Na základe vyššie uvedených skutočností úrad konštatuje, že zavedenie povinnosti uzatvorenia Rámcovej zmluvy s EuroWeb Slovakia, a.s. (SK - NIC) podľa čl. Pravidiel nemá povahu zneužitia dominantného postavenia podľa § 8 ods. 2 písm. a)  zákona.

2) ZPW ďalej v podnete uviedlo: „... priamo z pravidiel mu (EuroWeb Slovakia, a.s. (SK - NIC)) vyplýva iné postavenie než ostatným registrátorom, pretože existuje priamo na základe pravidiel nie na základe zmluvy, neuhrádza poplatky za prístup do databázy a podobne.“ Podľa ZPW ide o zneužitie dominantného postavenia podľa § 8 ods. 2 písm. c) zákona.

Po analýze podnetu ZPW a Pravidiel úrad dospel k záveru, že ZPW touto časťou podnetu namieta voči článku 5a Pravidiel, ktorý upravuje postavenie spoločnosti EuroWeb Slovakia, a.s., ako Registrátora, konkrétne voči článku 5a.1 a) a článku 5a.1 b).

Podľa čl. 5a.1 a) Pravidiel: „EuroWeb neplatí cenu za Prístup k Záznamu Domény (Držiteľ Domény je povinný platiť EuroWeb-u ako Registrátorovi cenu za Správu Domény, na základe zmluvy uzavretej mimo týchto Pravidiel)

Podľa čl. 5a.1 b) Pravidiel: „EuroWeb neplatí administratívny poplatok za zmenu pôvodného Registrátora na EuroWeb v stave REGLOST (obdobný poplatok platí Držiteľ Domény EuroWebu).“

Z vyššie uvedených článkov vyplýva, že EuroWeb Slovakia, a.s. ako Registrátor má vo vzťahu k ostatným Registrátorom odlišné postavenie, nakoľko podľa Pravidiel EuroWeb Slovakia, a.s. nemusí na rozdiel od ostatných Registrátorov platiť cenu za Prístup k Záznamu Domény a administratívny poplatok za zmenu pôvodného Registrátora na EuroWeb v stave REGLOST. 

V dôsledku takto stanovených podmienok by mohli byť Registrátori, ktorí sú priamymi konkurentmi spoločnosti EuroWeb Slovakia, a.s. znevýhodnení na Trhu Registrátorov, nakoľko príslušná cena resp. poplatok podľa vyššie citovaných ustanovení Pravidiel tvorí časť ceny, ktorú Registrátor účtuje za svoje služby svojim zákazníkom – Držiteľom domén. Túto časť ceny Registrátor následne platí spoločnosti EuroWeb Slovakia, a.s. (SK – NIC). EuroWeb Slovakia, a.s. by sa tak mohol pre Držiteľov domén stanoviť výhodnejšie cenové podmienky v porovnaní s ostatnými konkurentmi spoločnosti EuroWeb Slovakia, a.s., nakoľko podľa citovaných ustanovení nemusí platiť túto časť ceny SK – NIC-u. Táto skutočnosť by mohla mať vplyv na budúce správanie zákazníkov, ktorí by sa prirodzene orientovali na spoločnosť s výrazne nižšou cenovou ponukou, čím by potenciálne mohlo časom dôjsť k ich preskupeniu smerom k spoločnosti EuroWeb Slovakia, a.s. Týmto by došlo k oslabeniu postavenia konkurentov spoločnosti EuroWeb Slovakia, a.s. na Trhu Registrátorov a následnému posilneniu postavenia spoločnosti EuroWeb Slovakia, a.s. na Trhu Registrátorov. Z vyššie uvedeného vyplýva, že v dôsledku uplatnenia článkov 5a.1 a) Pravidiel a 5a.1 b) Pravidiel, by spoločnosť EuroWeb Slovakia, a.s. mohla byť na Trhu registrátorov zvýhodnená voči svojim konkurentom.

Uvedený záver platí aj napriek tomu, že podľa čl. 5a.2 Pravidiel: „EuroWeb vyhlasuje a zaručuje, že aj v prípadoch, v ktorých bude vystupovať ako Registrátor, bude v plnom rozsahu akceptovať Pravidlá, pričom pri poskytovaní služieb Registrátora bude namiesto platenia ceny za Prístup k Záznamu Domény resp. poplatku za zmenu Registrátora účtovať Užívateľovi cenu za Správu Domény resp. poplatok za zmenu Registrátora, ktorých výšku určí tak, aby nedochádzalo k zneužívaniu postavenia EuroWebu na trhu voči iným Registrátorom (z uvedeného dôvodu bude výška tejto ceny a poplatku zverejnená nahttp://www.euroweb.sk)“, nakoľko znenie tohto ustanovenia nepredstavuje dostatočnú garanciu, že podmienky uplatňované voči spoločnosti EuroWeb Slovakia, a.s. a voči ostatným Registrátorom, ktorí sú jej konkurentmi, na Trhu Registrátorov budú rovnaké alebo porovnateľné.

Na základe vyššie uvedených skutočností úrad konštatuje, že konanie spoločnosti EuroWeb Slovakia, a.s., Priemyselná 1/A, 821 09 Bratislava spočívajúce v stanovení obchodných podmienok v rámci čl. 5a.1 a) Pravidiel a čl. 5a.1 b) Pravidiel naplnilo skutkovú podstatu uplatňovania rozdielnych podmienok pri zhodnom alebo porovnateľnom plnení voči jednotlivým podnikateľom, ktorými sú alebo môžu byť títo podnikatelia znevýhodňovaní v súťaži podľa § 8 ods. 2 písm. c) zákona. 

Je však nutné tiež uviesť, že úrad počas správneho konania zistil, že EuroWeb Slovakia, a.s. platí cenu za Prístup k Záznamu Domény formou internej faktúry. Ako dôkaz boli listom doručeným úradu dňa 24.03.2003 predložené interné faktúry, ktoré sú súčasťou spisového materiálu. Úrad ďalej takisto zistil, že EuroWeb Slovakia, a.s. platí aj administratívny poplatok za zmenu pôvodného Registrátora na EuroWeb v stave REGLOST formou internej faktúry. Ako dôkaz bola úradu doručená dňa 19.05.2003 interná faktúra, ktorá je súčasťou spisového materiálu.

Úrad vykonal analýzu Pravidiel aj nad rámec podnetu ZPW a dospel k nasledovným záverom.

3) V posledných dvoch vetách čl. 3.3 Pravidiel je uvedené: „Ako splnomocneného Registrátora môže Budúci Užívateľ uviesť aj EuroWeb, ktorého Identifikátor je EURO-0001. Splnomocnenie Registrátora (vrátane EuroWeb-u) na uzavretie Zmluvy o Doméne trvá až do .......“

Všetci Registrátori sú uvedení v zozname Registrátorov, ktorý je potenciálnym Držiteľom domén k dispozícii na internetovej stránke www.sk-nic.sk. Spoločnosť EuroWeb Slovakia, a.s. je uvedená priamo v Pravidlách ako Registrátor, čím sa vytvárajú nerovnaké podmienky pre EuroWeb Slovakia, a.s. a ostatných konkurentov spoločnosti EuroWeb Slovakia, a.s. na Trhu Registrátorov. Táto skutočnosť by mohla mať vplyv na budúce správanie zákazníkov, ktorí by mali záujem o vytvorenie domény a ktorí by sa orientovali na spoločnosť uvedenú priamo v Pravidlách ako Registrátora. Týmto by mohlo dôjsť k oslabeniu postavenia konkurentov spoločnosti EuroWeb Slovakia, a.s. na Trhu Registrátorov a následnému posilneniu postavenia spoločnosti EuroWeb Slovakia, a.s. na Trhu Registrátorov. Z vyššie uvedeného vyplýva, že v dôsledku uplatnenia časti článku 3.3 Pravidiel, by spoločnosť EuroWeb Slovakia, a.s. mohla byť na Trhu registrátorov zvýhodnená voči svojim konkurentom. Takúto nenáležitú konkurenčnú výhodu však EuroWeb Slovakia, a.s. nezískal prirodzeným vývojom na trhu, ale v dôsledku svojho zvýhodnenia priamo v Pravidlách, ktoré sám vytvoril.

Na základe vyššie uvedených skutočností úrad konštatuje, že konanie spoločnosti EuroWeb Slovakia, a.s., Priemyselná 1/A, 821 09 Bratislava spočívajúce v stanovení obchodných podmienok v rámci posledných dvoch viet v čl. 3.3 Pravidiel naplnilo skutkovú podstatu uplatňovania rozdielnych podmienok pri zhodnom alebo porovnateľnom plnení voči jednotlivým podnikateľom, ktorými sú alebo môžu byť títo podnikatelia znevýhodňovaní v súťaži podľa § 8 ods. 2 písm. c) zákona. 

4) Predkladanie notársky overených dokladov resp. dokumentov vyžaduje EuroWeb Slovakia, a.s. (SK - NIC) v nasledovných prípadoch:
	
	a) čl. 3.4.2 – právnická osoba prikladá k návrhu na uzavretie Rámcovej zmluvy platný originál výpisu z obchodného registra alebo jeho notársky overenú kópiu.

	Povinnosť k návrhu na uzavretie Rámcovej zmluvy predkladať platný originál výpisu z obchodného registra alebo jeho notársky overenú kópiu predstavuje bariéru vstupu na trh a obmedzenie hospodárskej súťaže, ktorá môže viesť k zníženiu rozsahu konkurenčnej aktivity na príslušnom trhu. Môže ísť o demotivujúci faktor pri rozhodovaní záujemcov o doménu, či si doménu obstarajú alebo nie. Táto podmienka však nie je nevyhnutná, nakoľko EuroWeb Slovakia, a.s. (SK - NIC) si môže overiť potrebné údaje prostredníctvom svojich operátorov (viď list spoločnosti EuroWeb Slovakia, a.s. (SK - NIC), ktorý bol úradu doručený dňa 06.06.2003). Na základe týchto skutočností úrad pokladá túto obchodnú podmienku za neprimeranú.

	b) čl. 3.4.3 – fyzická osoba – podnikateľ prikladá k návrhu na uzavretie Rámcovej zmluvy notársky overenú kópiu živnostenského oprávnenia. 

Povinnosť fyzickej osoby – podnikateľa predkladať k návrhu na uzavretie Rámcovej zmluvy notársky overenú kópiu živnostenského oprávnenia predstavuje bariéru vstupu na trh a obmedzenie hospodárskej súťaže, ktorá môže viesť k zníženiu rozsahu konkurenčnej aktivity na príslušnom trhu. Môže ísť o demotivujúci faktor pri rozhodovaní záujemcov o doménu, či si doménu obstarajú alebo nie. Táto podmienka však nie je nevyhnutná, nakoľko EuroWeb Slovakia, a.s. (SK - NIC) si môže overiť potrebné údaje prostredníctvom svojich operátorov (viď list spoločnosti EuroWeb Slovakia, a.s. (SK - NIC), ktorý bol úradu doručený dňa 06.06.2003). Na základe týchto skutočností úrad pokladá túto obchodnú podmienku za neprimeranú.

EuroWeb Slovakia, a.s. (SK – NIC) je jediným správcom domény .sk (TLD) a zabezpečuje registráciu domén druhej úrovne pod doménou .sk, ako doménou najvyššej úrovne. Každá právnická osoba alebo fyzická osoba - podnikateľ, ktorá sa chce stať Registrátorom nemá inú možnosť, ale je nútená podpísať Registrátorskú zmluvu so spoločnosťou EuroWeb Slovakia, a.s. (SK – NIC) a tým aj pristúpiť na podmienky stanovené v Pravidlách vydaných touto spoločnosťou. Tým, že Registrátori museli pristúpiť na Pravidlá, ktoré vydal EuroWeb Slovakia, a.s. (SK – NIC) došlo zo strany EuroWeb Slovakia, a.s. (SK – NIC) k vynucovaniu neprimeraných obchodných podmienok.

Na základe vyššie uvedených skutočností, dospel úrad k záveru, že konanie spoločnosti EuroWeb Slovakia, a.s. (SK – NIC) spočívajúce v stanovení povinnosti pre právnickú osobu prikladať k návrhu na uzavretie Rámcovej zmluvy platný originál výpisu z obchodného registra alebo jeho notársky overenú kópiu v čl. 3.4.2 Pravidiel a povinnosti fyzickej osoby – podnikateľa prikladať k návrhu na uzavretie Rámcovej zmluvy notársky overenú kópiu živnostenského oprávnenia v čl. 3.4.3 Pravidiel má povahu vynucovania neprimeraných obchodných podmienok podľa § 8 ods. 2 písm. a) zákona.

5) Pravidlá explicitne stanovujú notárske overenie, hoci podľa zákona č. 599/2001 Z. z. overovanie listín a podpisov môžu vykonávať aj okresné úrady a obce. 

Pravidlá stanovujú pre Budúcich užívateľov, Užívateľov, Držiteľov domén a Registrátorov povinnosť predkladať len také doklady, na ktorých podpisy budú overené notárom. Podľa platnej právnej úpravy, však overovanie podpisov môžu vykonávať aj okresné úrady a obce (pričom v budúcnosti by mohli existovať aj iné spôsoby overenia), preto neexistuje relevantný dôvod na stanovenie povinnosti overovať potrebné doklady len prostredníctvom notára. Týmto dochádza k obmedzeniu slobody konania povinných osôb, ktorým sa v dôsledku takto stanovenej povinnosti znemožňuje slobodne si vybrať subjekt, ktorý povinnej osobe overí podpis za podmienok, ktoré jej najviac vyhovujú. Z týchto dôvodov považuje úrad podmienku stanovujúcu povinnosť predkladať len také doklady, na ktorých podpisy budú overené len notárom za neprimeranú.

EuroWeb Slovakia, a.s. (SK – NIC) je jediným správcom domény .sk (TLD) a zabezpečuje registráciu domén druhej úrovne pod doménou .sk, ako doménou najvyššej úrovne. Každá právnická osoba alebo fyzická osoba - podnikateľ, ktorá sa chce stať Registrátorom nemá inú možnosť, ale je nútená podpísať Registrátorskú zmluvu so spoločnosťou EuroWeb Slovakia, a.s. (SK – NIC) a tým aj pristúpiť na podmienky stanovené v Pravidlách vydaných touto spoločnosťou. Tým, že Registrátori museli pristúpiť na Pravidlá, ktoré vydal EuroWeb Slovakia, a.s. (SK – NIC) došlo zo strany EuroWeb Slovakia, a.s. (SK – NIC) k vynucovaniu neprimeraných obchodných podmienok.

Na základe vyššie uvedených skutočností, dospel úrad k záveru, že konanie spoločnosti EuroWeb Slovakia, a.s. (SK – NIC) spočívajúce v stanovení povinnosti predkladať doklady, na ktorých podpisy budú overené výlučne iba notárom (bez možnosti iného spôsobu overenia) má povahu zneužitia dominantného postavenia podľa § 8 ods. 2 písm. a) zákona.

6) V poslednej vete čl. 3.4.2 Pravidiel a v predposlednej vete čl. 3.4.3 Pravidiel je okrem iného uvedené: „SK-NIC má právo vyžiadať si doplňujúce doklady a informácie na základe vlastného uváženia.“

Podľa vyjadrenia spoločnosti EuroWeb Slovakia, a.s. (SK – NIC), ktoré bolo úradu doručené dňa 30.04.2003, je takáto úprava potrebná z dôvodu identifikácie subjektov, ktoré nie sú zapísané v Obchodnom alebo Živnostenskom registri, pretože nie je možné presne vyšpecifikovať potvrdenia, ktoré dosvedčujú, resp. verifikujú existenciu subjektu alebo používanie IČO všetkými právnymi formami. Dôvodom je ich nejednotné definovanie v slovenskej legislatíve.

Podľa čl. 4.3 Pravidiel „SK-NIC neuzavrie Registrátorskú zmluvu s Budúcim Registrátorom, ak nespĺňa podmienky stanovené v článku 3.4 týchto Pravidiel v primeranom rozsahu...“ Každý subjekt, ktorý bude mať záujem stať sa Registrátorom a vstúpiť na Trh Registrátorov, musí teda splniť podmienky stanovené v čl. 3.4.2 Pravidiel a uzavrieť Registrátorskú zmluvu so spoločnosťou EuroWeb Slovakia, a.s. (SK – NIC).  

Znenie poslednej vety citovaného ustanovenia čl. 3.4.2 Pravidiel (...na základe vlastného uváženia...) umožňuje spoločnosti EuroWeb Slovakia, a.s. (SK – NIC) podľa vlastného uváženia vyžadovať od Budúcich Registrátorov akékoľvek doklady a informácie, bez ohľadu na to, či sa vzťahujú k identifikácii druhej zmluvnej strany alebo nie. Z tohto ustanovenia vyplýva pre Budúcich Registrátorov určitá miera neistoty, nakoľko je príliš vágne a pri jeho uplatňovaní by mohlo dôjsť k oddialeniu resp. aj zabráneniu vstupu Budúcich Registrátorov na Trh Registrátorov (ak by neboli predložené požadované doklady alebo informácie). Je pritom nutné brať v úvahu, že spoločnosť EuroWeb Slovakia, a.s. je zároveň jedným z Registrátorov, čiže toto ustanovenie jej umožňuje priamo ovplyvňovať situáciu na Trhu Registrátorov, nakoľko rozhoduje o tom (čl. 4.3 Pravidiel), ktorý subjekt sa stane Registrátorom a v ktorom časovom momente. Z vyššie uvedených dôvodov úrad považuje túto obchodnú podmienku za neprimeranú.

EuroWeb Slovakia, a.s. (SK – NIC) je jediným správcom domény .sk (TLD) a zabezpečuje registráciu domén druhej úrovne pod doménou .sk, ako doménou najvyššej úrovne. Každá právnická osoba alebo fyzická osoba - podnikateľ, ktorá sa chce stať Registrátorom nemá inú možnosť, ale je nútená podpísať Registrátorskú zmluvu so spoločnosťou EuroWeb Slovakia, a.s. (SK – NIC) a tým aj pristúpiť na podmienky stanovené v Pravidlách vydaných touto spoločnosťou. Tým, že Registrátori museli pristúpiť na Pravidlá, ktoré vydal EuroWeb Slovakia, a.s. (SK – NIC) došlo zo strany EuroWeb Slovakia, a.s. (SK – NIC) k vynucovaniu neprimeraných obchodných podmienok.

Na základe vyššie uvedených skutočností, dospel úrad k záveru, že konanie spoločnosti EuroWeb Slovakia, a.s. (SK – NIC) spočívajúce v stanovení obchodných podmienok v rámci poslednej vety čl. 3.4.2 a v rámci predposlednej vety čl. 3.4.3 Pravidiel má povahu vynucovania neprimeraných obchodných podmienok podľa § 8 ods. 2 písm. a) zákona.

7) Podľa čl. 4.9 Pravidiel je lehota na uhradenie ceny za prístup k záznamu domény za účelom správy domény 14 dní odo dňa doručenia oznámenia o uzavretí Zmluvy o doméne resp. Rámcovej zmluvy. 

V rámci Registrátorov sa rozlišujú dve kategórie. Registrátori spravujúci menej ako 500 domén a Registrátori spravujúci viac ako 500 domén. Z obsahu podnetu API vyplýva, že namieta voči 14 dennej lehote len pre veľkých Registrátorov. Úrad teda posudzoval túto obchodnú podmienku z hľadiska veľkých Registrátorov, čiže Registrátorov spravujúcich viac ako 500 domén. 

V zmysle čl. 4.9 Pravidiel je lehota na uhradenie ceny za prístup k záznamu domény za účelom správy domény 14 dní odo dňa doručenia oznámenia o uzavretí Zmluvy o doméne resp. Rámcovej zmluvy. Ak cena za prístup k záznamu domény nebola uhradená do 14 dní odo dňa doručenia oznámenia o uzavretí Zmluvy o doméne, doména prestáva byť technicky prevádzkovaná, čím ju Držiteľ domény nestráca, iba mu je znemožnené ju užívať. Nasleduje ďalšia 14 dňová lehota na uhradenie ceny za prístup k záznamu domény. Ak ani v tejto lehote nedôjde k uhradeniu ceny za prístup k záznamu domény, doména sa dostáva do stavu HELD. Uvedený systém teda núti k zaplateniu ceny za prístup k záznamu domény už počas prvej 14 dňovej lehoty, keď je doména technicky prevádzkovaná a užívateľná. Registrátor tak musí v rámci tejto lehoty vyinkasovať poplatok od Užívateľa, identifikovať ho, odoslať na účet EuroWeb Slovakia, a.s. (SK - NIC) a táto platba musí byť pripísaná na účet EuroWeb Slovakia, a.s. (SK - NIC) v príslušnom peňažnom ústave. 

Na základe vyššie uvedeného úrad považuje povinnosť uhradenia ceny za prístup k záznamu domény pre veľkých Registrátorov spravujúcich viac ako 500 domén v lehote 14 dní odo dňa doručenia oznámenia o uzavretí Zmluvy o doméne resp. Rámcovej zmluvy za neprimeranú obchodnú podmienku.

EuroWeb Slovakia, a.s. (SK – NIC) je jediným správcom domény .sk (TLD) a zabezpečuje registráciu domén druhej úrovne pod doménou .sk, ako doménou najvyššej úrovne. Každá právnická osoba alebo fyzická osoba - podnikateľ, ktorá sa chce stať Registrátorom nemá inú možnosť, ale je nútená podpísať Registrátorskú zmluvu so spoločnosťou EuroWeb Slovakia, a.s. (SK – NIC) a tým aj pristúpiť na podmienky stanovené v Pravidlách vydaných touto spoločnosťou. Tým, že Registrátori museli pristúpiť na Pravidlá, ktoré vydal EuroWeb Slovakia, a.s. (SK – NIC) došlo zo strany EuroWeb Slovakia, a.s. (SK – NIC) k vynucovaniu neprimeraných obchodných podmienok.

Na základe vyššie uvedených skutočností úrad konštatuje, že konanie spoločnosti EuroWeb Slovakia, a.s. (SK - NIC) spočívajúce v stanovení povinnosti uhradenia ceny za prístup k záznamu domény pre veľkých Registrátorov spravujúcich viac ako 500 domén v lehote 14 dní odo dňa doručenia oznámenia o uzavretí Zmluvy o doméne resp. Rámcovej zmluvy podľa čl. 4.9 Pravidiel má povahu zneužitia dominantného postavenia podľa § 8 ods. 2 písm. a) zákona.

Úrad však zistil, že počas konania došlo po spustení nového systému k náprave a k modifikácii čl. 4.9 Pravidiel pre Registrátorov spravujúcich viac ako 500 domén. Títo Registrátori uzatvárajú dodatok k Registrátorskej zmluve. Tento dodatok je možné uzatvoriť od 25.02.2003, kedy bol prvýkrát podpísaný spoločnosťou NEXTRA, a.s. Podľa predmetného dodatku majú Registrátori 14 dní odo dňa uzavretia Zmluvy o doméne na vyznačenie symbolu „záväzná platba“ a zaplatiť cenu v lehote splatnosti vyznačenej na faktúre. Splatnosť faktúry je 28 dní. Z uvedeného vyplýva, že lehota na uhradenie poplatku pre veľkých Registrátorov v súčasnosti už nie je 14 dní, ale 42 dní.

D) Podľa § 38 ods. 1 zákona úrad za porušenie ustanovenia § 8 ods. 6 zákona uloží podnikateľovi pokutu do 10 % z obratu. Nakoľko, ako je uvedené vo výroku tohto rozhodnutia, zo strany spoločnosti EuroWeb Slovakia, a.s. došlo k porušeniu ustanovenia § 8 ods. 6 zákona, úrad bol povinný uložiť spoločnosti EuroWeb Slovakia, a.s. pokutu. Pri určovaní výšky pokuty úrad vychádzal z ustanovenia § 38 ods. 1 zákona a konštatuje, že výška uloženej pokuty nepresahuje 10 % z obratu podnikateľa za účtovné obdobie roku 2002. Úrad ďalej pri ukladaní pokuty postupoval podľa § 38 ods. 10 zákona. Konanie spoločnosti EuroWeb Slovakia, a.s. posudzované týmto rozhodnutím úrad zhodnotil ako menej závažné porušenie ustanovení tohto zákona, ktorých vplyv na súťaž je málo významný.

Ako poľahčujúcu okolnosť úrad zhodnotil skutočnosť, že spoluprácu spoločnosti EuroWeb Slovakia, a.s. s úradom počas správneho konania možno hodnotiť ako veľmi dobrú a spoločnosť EuroWeb Slovakia, a.s. prejavila počas správneho konania ochotu zmeniť tie časti Pravidiel, ktoré sú v rozpore so zákonom. V rámci bodu 7 výroku tohto rozhodnutia už počas konania došlo k náprave a odstráneniu závadného stavu. Poľahčujúcou okolnosťou je tiež skutočnosť, že niektoré ustanovenia Pravidiel boli zároveň ustanoveniami podporujúcimi hospodársku súťaž (napr. ustanovenia týkajúce sa možnosti zmeny Registrátora zo strany Držiteľa domény, atď.) a v čase vydania tohto rozhodnutia pôsobilo na Trhu Registrátorov niekoľko sto Registrátorov v rámci systému zavedeného Pravidlami. Trvanie porušovania ustanovení zákona navyše trvalo krátky čas a nedošlo k opakovanému porušovaniu ustanovení zákona. Vzhľadom na vyššie uvedené skutočnosti ako aj na skutočnosť, že nebolo možné preukázať, či resp. v akej výške spoločnosť EuroWeb Slovakia, a.s. získala z porušení ustanovení tohto zákona majetkový prospech úrad stanovil výšku pokuty tak, ako je uvedené vo výrokovej časti tohto rozhodnutia.

V súlade s § 33 zákona, úrad vyzval účastníkov konania listom č. 4873/1/PMÚ SR/2003 a listom č. 4873/2/PMÚ SR/2003 zo dňa 01.08.2003, aby sa ústne alebo písomne vyjadrili k predmetu konania a k výsledkom šetrenia, ktoré úrad vo veci vykonal. 

Spoločnosť EuroWeb Slovakia, a.s. v liste doručenom úradu dňa 12.08.2003 nevyslovila námietky voči skutočnostiam uvedeným v predmetnej výzve.

ZPW sa k predmetu konania a k výsledkom šetrenia v stanovenej lehote nevyjadrilo.

Vzhľadom na zistený skutkový stav úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení zákona č. 215/2002 Z. z. včas podaný rozklad má odkladný účinok.

Ing. Ladislav Szabó
     								      riaditeľ odboru zneužívania
     								       dominantného postavenia

Rozhodnutie sa doručí:

1. EuroWeb Slovakia, a.s.		
    Priemyselná 1/A
    821 09 Bratislava

2. Združenie poskytovateľov webhostingu
    Kopčianska 94
    851 01 Bratislava